Ghidul siguranței în domeniul electric a fost lansat de către companiile din grupul PPC și DSU
- Daniela Popescu
- 11 martie 2024, 21:01
Departamentul pentru Situații de Urgență împreună cu cele trei companii de distribuție a energiei electrice din cadrul grupului PPC (Rețele Electrice Muntenia, Rețele Electrice Dobrogea și Rețele Electrice Banat) au lansat Ghidul siguranței în domeniul electric
Ghidul siguranței în domeniul electric este acum disponibil pe platforma www.fiipregatit.ro, precum și pe website-ul companiilor de distribuție. Dintre sfaturile specialiștilor menționăm:
Siguranța în cadrul propriei locuințe
În ceea ce privește siguranța în cadrul propriei locuințe, printre sfaturile specialiștilor se numără:
- Folosește numai receptoare și aparate electrice omologate, nedeteriorate și nu le lăsa nesupravegheate sub tensiune;
- Verifică periodic și/sau după un incident produs starea tehnică a instalației electrice de utilizare, cu ajutorul unui electrician autorizat;
- Folosește protecții adecvate pe circuitele electrice. Ele pot salva viața în cazul în care izolația instalației este deteriorată sau când se ating involuntar părțile din instalație aflate sub tensiune;
- Nu uita că apa și electricitatea sunt periculoase împreună; nu folosi dispozitive electrice neprotejate în medii umede sau dacă ești ud pe mâini sau transpirat;
- Nu suprasolicita prizele; se poate produce un scurtcircuit și/sau un incendiu;
- Nu folosi prelungitoare sau cabluri electrice în apropierea unor surse de căldură (aragaz, radiator, sobă etc.);
- Verifică toate cablurile de alimentare ale aparatelor electrice pe care le folosești; nu le utiliza dacă sunt deteriorate.
Siguranța în afara casei
- Nu atinge tablouri electrice, firide sau cutii de distribuție a energiei electrice;
- Nu atinge stâlpii sau conductoarele (firele), inclusiv cele căzute la sol;
- Nu escalada stâlpii care susțin linii electrice aeriene;
- Nu sustrage componente ale instalațiilor electrice de transport sau distribuție;
- Nu manevra obiecte metalice (schele, scări, țevi, bare metalice etc.) sau nu folosi utilaje de ridicat în apropierea liniilor electrice aeriene;
- Respectă indicatoarele de securitate și avertizare specifice domeniului electric, atunci când le întâlnești;
- Folosește numărul de urgență 112 în toate cazurile în care ai văzut/identificat o stare de pericol care are legătură cu funcționarea instalațiilor electrice sau care poate constitui o amenințare pentru trecători.